एक अल्पसंख्यक और अलग धर्म के रूप में मान्यता के लिए लिंगायत समुदाय के लोग बहुत वर्षों से प्रयास कर रहे हैं। पिछले दो वर्षों में यह आन्दोलन का रूप ले चुका है और एक भावनात्मक मुद्दा बन चुका है। पिछले साल कर्नाटक के बीदर, गुलबर्गा और कलबुर्गी में अलग धर्म की मांग करते हुए बड़ी रैलियां की गई थीं। महाराष्ट्र के लातूर में भी लिंगायतों को बड़ी सभा हुई थी। उनकी मांग थी कि बारहवीं शताब्दी के समाज सुधारक और दार्शनिक बासवन्ना के अनुयायियों को एक अलग धर्म के रूप में मान्यता दी जाए। उनका तर्क है कि बासवन्ना के बाद के महान संत, गुरुनानक देव के अनुयायी एक अलग धर्म के रूप में मान्यता पा चुके हैं, उसके पहले गौतम बुद्ध और महावीर जैन के अनुयायी भी अलग धर्म में आते हैं इसलिए लिंगायतों को भी वैसी ही मान्यता दी जानी चाहिए। वे अपने को वैदिक धर्म से बिल्कुल अलग बताते हैं और अपने को हिन्दू धर्म का अनुयायी मानने को बिल्कुल तैयार नहीं हैं।